section_heading: Prvi svjetski rat
paragraph_text: Na početku Prvog svjetskog rata Puhalov V. korpus nalazio se u sastavu 1. armije kojom je na Istočnom bojištu zapovijedao Viktor Dankl. Puhalo je odmah postigao uspjehe u Bitci kod Krasnika, te su njegove jedinice gotovo dosegle Lublin, poslije čega su se zbog uspješnog ruskog protunapada zajedno s ostalim jedinicama 1. armije morale povući iza rijeke San. Za uspješno zapovijedanje V. korpusom Puhalo je 5. listopada 1914. odlikovan Velikim križem reda željezne krune.